U-I-70/00
Natisni
Opravilna št.:
U-I-70/00
Datum odločitve:
23. 3. 2000
Objavljeno:
OdlUS IX, 70
ECLI:
ECLI:SI:USRS:2000:U.I.70.00
Akt:
Odlok o spremembi Odloka o razpisu prvih volitev v svet Kmetijsko gozdarske zbornice Slovenije (Uradni list RS, št. 14/2000)
Izrek:
Pobuda za začetek postopka za oceno ustavnosti in zakonitosti Odloka o spremembi Odloka o razpisu prvih volitev v svet Kmetijsko gozdarske zbornice Slovenije se zavrže.
Evidenčni stavek:
Ker izpodbijana sprememba odloka, ki spreminja določitev imena liste kandidatov, posega lahko le v pravne interese članov zbornice, pobudnica kot interesna organizacija znotraj politične stranke nima neposrednega pravnega interesa za vložitev pobude.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o Kmetijsko gozdarski zbornici Slovenije (ZKGZ), 35. čl.
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Socialdemokratska kmečka zveza - gibanje za razvoj podeželja, Ljubljana
Datum vloge:
7. 3. 2000
Vrsta odločitve:
sklep
Vrsta rešitve:
zavrženje
Dokument:
US20020
Dokument v PDF obliki:
U-I-70-00.pdf
125 KB
Prenesite datoteko
U-I-70/00
23. 3. 2000
S K L E P
Ustavno sodišče je v postopku za preizkus pobude Socialdemokratske kmečke zveze - gibanja za razvoj podeželja, Ljubljana, na seji dne 23. 3. 2000
s k l e n i l o :
Pobuda za začetek postopka za oceno ustavnosti in zakonitosti Odloka o spremembi Odloka o razpisu prvih volitev v svet Kmetijsko gozdarske zbornice Slovenije (Uradni list RS, št. 14/2000) se zavrže.
O b r a z l o ž i t e v
1. Socialdemokratska kmečka zveza - gibanje za razvoj podeželja (v nadaljevanju: SKZ-GRP) navaja, da je Odlok o razpisu prvih volitev v svet Kmetijsko gozdarske zbornice Slovenije (Uradni list RS, št. 10/2000 - v nadaljevanju: Odlok o razpisu) kot dan razpisa volitev določil 15. 2. 2000 in od tega dne so začeli teči roki za volilna opravila. Izpodbijani Odlok o spremembi Odloka o razpisu pa je začel veljati tri dni po dnevu razpisa volitev, ko so že potekala volilna opravila. Izpodbijana sprememba naj bi v tretjem odstavku 6. člena bistveno spremenila pravila za vložitev list kandidatov in tako posegla v pravice več kot 200 članic in članov pobudnice, ki bodo vložili kandidatne liste s podpisovanjem. Meni, da je izpodbijana sprememba v nasprotju z 2., s 154. in 155. členom Ustave ter z 38. členom Zakona o Kmetijsko gozdarski zbornici Slovenije (Uradni list RS, št. 41/99 - v nadaljevanju: ZKGZ).
2. Na zahtevo Ustavnega sodišča je pobudnica dopolnila pobudo.
Navaja, da je SKZ-GRP samostojen forum, ki deluje v okviru Socialdemokratske stranke Slovenije (v nadaljevanju: SDS).
Poudarja, da bi članice in člani foruma želeli kandidirati na volitvah v Kmetijsko gozdarsko zbornico Slovenije tako, da bi se liste kandidatov imenovale po forumu, ker bi bili le na tak način prepoznavni na volitvah. Na podlagi Odloka o razpisu so to možnost tudi imeli. Izpodbijana sprememba tretjega odstavka 6. člena pa je naknadno spremenila pravila kandidiranja in določila, da se lista kandidatov, ki so jo določili člani zbornice s podpisovanjem, imenuje po imenu in priimku prvopodpisanega kandidata. Zaradi izpodbijane spremembe bodo kandidati pobudnice v "bistveno podrejenem položaju" v primerjavi s kandidati, ki bodo na volitvah lahko kandidirali z imeni društev.
3. Izpodbijana določba je spremenila prejšnji odstavek tretji odstavek 6. člena Odloka le glede imena liste kandidatov, ki jo določijo člani zbornice s podpisovanjem. Po prejšnji določbi so lahko ime liste kandidatov določili člani zbornice, ki so listo določili z glasovanjem, po izpodbijani spremembi pa se mora ime liste kandidatov, ki so jo določili člani zbornice, imenovati po imenu in priimku prvopodpisanega oziroma se šteje, da je ime liste ime in priimek prvopodpisanega.
4. Na podlagi 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko da pisno pobudo vsakdo, če izkaže svoj pravni interes; pravni interes za vložitev pobude pa je podan, če predpis ali splošni akt za izvrševanje javnih pooblastil, katerega pobudnik predlaga, neposredno posega v njegove pravice, pravne interese oziroma pravni položaj. Ker izpodbijana sprememba odloka, ki spreminja določitev imena liste kandidatov, posega lahko le v pravne interese članov zbornice (35. člen ZKGZ), pobudnica kot interesna organizacija znotraj politične stranke nima neposrednega pravnega interesa za izpodbijanje določbe, navedene v izreku tega sklepa. Iz dopolnitve pobude in priloženega Statuta SDS je razvidno, da je SKZ-GRP interesna oblika delovanja (forum) politične stranke.
5. V zahtevi za dopolnitev pobude je Ustavno sodišče pobudnico izrecno pozvalo, naj izkaže pooblastilo članov zbornice, če izpodbija Odlok v imenu članov zbornice. Pobudnica dopolnitvi pobude prilaga statut SDS, poslovnik, programske teze in zapisnik ustanovnega kongresa SKZ-GRP. Dopolnitev pobude je tako kot pobudo podpisal predsednik SKZ-GRP Janez Žlindra. Zato Ustavno sodišče vložene pobude ni moglo šteti kot pobude, ki bi jo vložili člani zbornice.
6. Ker niso izpolnjeni pogoji za začetek postopka za oceno ustavnosti in zakonitosti izpodbijane določbe, je Ustavno sodišče pobudo zavrglo.
7. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Lojze Ude, dr. Mirjam Škrk in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen